Onsdag fjernet flyselskapet SAS sin nylig lanserte reklamefilm «What is truly Scandinavian?» fra både Facebook- og Youtube-sidene sine.

Reklamen stiller spørsmålet «hva er virkelig skandinavisk?» og svarer: «Absolutt ingenting».

Før den ble fjernet hadde filmen fått flere tusen negative reaksjoner, samt minst 2000 kommentarer. Flere av disse inneholdt ytringer av rasistisk og antisemittisk karakter.

– Når vi ser på mønsteret og antallet reaksjoner, er det grunn til å mistenke et koordinert angrep på vår kampanje. Vi vil ikke risikere å bli en plattform for andres verdier, som vi ikke selv kan stå for, sier pressesjef John Eckhoff i SAS i en skriftlig kommentar til DN.

Artikkelen fortsetter under annonsen

Onsdag ettermiddag meldte SAS at selskapet vil gjenoppta reklamekampanjen – i en «kortere og mer tydelig versjon».

Reaksjoner på 4-chan

I kommentarfeltet til den nå fjernede Youtube-videoen har flere gått hardt ut mot SAS og reklamevideoen. Noen av kommentarene er rasistisk motivert:

«Dette har ingenting å gjøre med å selge billetter, og alt å gjøre med å projisere jødisk overherredømme», skriver én.

På det ytterliggående nettstedet 4-chan har diskusjonsinnlegg om videoen fått flere hundre kommentarer, der gjentas antisemittiske konspirasjoner, og videoen settes i sammenheng med en konspirasjon om at skandinavisk kultur skal utslettes og befolkningen byttes ut. En håndfull meldinger oppfordrer til å kontakte selskapet eller legge igjen kommentarer under videoene.

4-chan har en rekke ganger blitt omtalt i mediene, i forbindelse med blant annet varslede drap, terrorangrep og hets.

«La os mislike og kommentere alle videoene deres. Få dem til å stenge ned alt.», skriver én.

«Operasjon: Steng Ned Alt», svarer en annen.

Altright-bevegelsen

Forfatter og journalist Lasse Josephsen har registrert oppmerksomhet rundt videoen i høyreekstreme miljøer på nett, men er usikker på i hvilken grad SAS har rett i sin forklaring:

– Det er vanskelig å si om det faktisk er et organisert angrep. Det kan godt være det sitter en gjeng på 4-chan og lager faenskap, men det har kommet en lang rekke reaksjoner fra mainstream også. Hvis de var redde for å være en plattform, kunne de beholdt Youtube-videoen oppe, uten kommentarfelt slik de gjorde først.

Josephsen skriver en bok om den såkalte incel-kulturen, og er etter eget utsagn den i Norge som følger flest «nazi-sider» på Facebook.

– Denne videoen er snadder for altright-bevegelsen. Det er en lissepasning til de som sitter på 4-chan og bekrefter bare verdenssynet deres om at vi har en elite uten kontakt med folket, uten noen egen kultur. Det føyer seg inn i narrativet om befolkningsutskiftning.

Didrik Søderlind, rådgiver i Human-Etisk Forbund kjenner også ytre høyre godt. Han deler Josephens vurdering av innholdet i videoen, og mener SAS burde vært forberedt på reaksjonene.

– Alle bør være klar over hva som finnes der ute nå, særlig når man er borti ting som har med nasjonal identitet å gjøre. Det blir vridd på og feiltolket, sier Søderlind.

Brede reaksjoner

Reaksjonene på videoen kommer ikke bare fra ytre høyre.

Lederen i SAS Pilot Group Christian Laulund sier han er negativ til reklamen.

– Reaksjonene på denne filmen viser med all tydelighet at våre kunder reagerer sterkt og er opptatt av det skandinaviske varemerket SAS, skriver han i en epost til Dagbladet.

Også samfunnsdebattant Kjetil Rolness har delt videoen på sin Facebook-side.

– Blir spennende å se om SAS greier å slå Gillette i fremmedgjøring av egen kundemasse, skriver han, med henvisning til en reklamefilm fra i fjor, der barberhøvelselskapet tok et oppgjør med såkalt giftig maskulinitet – som blant annet førte til boikott av selskapet.

SAS har så langt ikke besvart noen av DNs spørsmål knyttet til videoen eller det angivelig organiserte angrepet.

I den skriftlige uttalelsen signert selskapets pressesjef John Eckhoff beskrives bakgrunnen for videoen slik:

– SAS er et skandinavisk flyselskap som flyr reisende til, fra og i Skandinavia. Vi står bak budskapet i filmen som handler om at reiser beriker oss.

Navnga reklamebyråansatte

Både på Youtube og 4-chan er det flere som har lenket til det danske reklamebyrået &Co., som står bak videoen på vegne av SAS. Flere har gått så langt som å navngi en rekke ansatte i selskapet, samt å lenke til nettsidene deres.

«Bare en påminnelse om å notere seg disse navnene og adressene, og legge de et trygt sted. Når tiden kommer vil alle som var involvert i å lage denne videoen bli gjort om til vindspill», skriver én.

DN har vært i kontakt med administrerende direktør i The North Alliance, markedsføringskonsernet som danske &Co. er en del av, Thomas Høgebøl. Han ønsker ikke å svare på spørsmål fra DN, men bekrefter at de er blitt kontaktet i forbindelse med reklamefilmen.

«Vi har som SAS fått noen henvendelser, men latt SAS selv håndtere dette», skriver han i en tekstmelding til DN. (Vilkår)Copyright Dagens Næringsliv AS og/eller våre leverandører. Vi vil gjerne at du deler våre saker ved bruk av lenke, som leder direkte til våre sider. Kopiering eller annen form for bruk av hele eller deler av innholdet, kan kun skje etter skriftlig tillatelse eller som tillatt ved lov. For ytterligere vilkår se her.